
in this gardyn thus to transfigure, Biforn me sorweful wrecche creature, Out of this prisoun help that we may scape. And if so be my destine be schape By eterne word to deyen in prisoun. Of oure lynage have sum compassioun, That is so lowe y-brought by tyranny e.' And with that word Arcite gan espye Wher as this lady romede too and fro. And with that sighte hire beaute hurte him so, That if that Palamon was wounded sore, Arcite is hurt as moche as he, or more. And with a sigh he seyde pitously : ' The fressche beaute sleeth me sodeynly Of hire that rometh in the yonder place ; And but I have hire mercy and hire grace, That I may seen hire atte leste weye, I nam but deed ; ther nys no more to seye.' This Palamon, whan he tho wordes herde, Despitously he lokede, and answerde :
* Whether seistow this in ernest or in pley ? '
* Nay/ quod Arcite, * in ernest by my fey. God help me so, me lust ful evele pleye.' This Palamon gan knytte his browes tweye : ' It nere/ quod he, * to the no gret honour, For to be fals, ne for to be traytour
To me, that am thy cosyn and thy brother I-swora ful deepe, and ech of us to other, That nevere for to deyen in the payne, Til that the deeth departe schal us twayne, Neyther of us in love to hyndren other, Ne in non other cas, my leeve brother ; But that thou schuldest trewely forthren me In every caas, and I schal forthren the. This was thyn oth, and myn also certeyn ; I wot right wel, thou darst it nat withseyn. Thus art thou of my counseil out of doute.